Idee di Sardegna. Autonomisti, sovranisti, indipendentisti oggi al è il titul dal biel libri di Carlo Pala, politolic de Universitât diTàtari, che al presente la storie e la situazion dal dì di vuê des ideis di identitât, di autoguvier e di autodeterminazion e des personis e des fuarcis politichsi che lis puartin indenant.
La publicazion, dade fûr di cualchi setemane de bande dal editôr Carocci, e sarà la protagoniste di trê incuintris di presentazion, che si davuelzaran usgnot, doman e passant doman a Casteddu-Cagliari, Tàtari-Sassari e Nùgoro-Nuoro.
Il prin apontament al è vuê a Casteddu, li de Aule Magne de Ex Facoltât di Siencis politichis de Universitât (v. Sant’Ignazio 78) a 5 e mieze sot sere.
L’incuintri, coordenât dal gjornalist Giuseppe Meloni, al sarà viert dal salût di benvignût de diretore dal Dipartiment di Siencis Sociâls e Istituzions dal Ateneu di Casteddu (UniCa), Cecilia Novelli, e al proviôt i intervents di Gianfranco Bottazzi (UniCa) e Michel Huysseune (Vrije Universiteit Brussel).
Il secont al è doman, ai 22 di Setembar, a chê stesse ore, a Tàtari, li de Universitât (UniSs) Aule dal Consei dal Dipartiment di Jurisprudence (v. Mancini 5), cu la jentrade dal diretôr dal Dipartiment, Gian Paolo Demuro, e i intervents di Omar Chessa (UniSs), Adriano Cirulli (Universitât telematiche Uninettuno – Utiu) e Michel Huysseune (Vrije Universiteit Brussel).
Il tierç al è vinars ai 23, ancjemò a 5 e mieze sot sere, a Nùgoro, li de Aula Magna de Universitât (v: Salaris 18): salûts di benvignût di Fabrizio Mureddu (Comissari pal Consorzi pe promozion dai studis universitaris te Sardegne di mieç), Andrea Soddu (Sindic di Nùgoro) e Gian Paolo Demuro (diretôr dal Dipartiment di Jurisprudence de UniSS), jentrade e coordenament di Salvatore Cubeddu (diretôr de Fondazione Sardinia) e intervents ancjemò di Adriano Cirulli (Universitât telematiche Uninettuno – Utiu) e Michel Huysseune (Vrije Universiteit Brussel).
In ducj i incuintri al sarà presint ancje l’autôr.
fur_Latn fur_Latn fur_Latn fur_Latn fur_Latn fur_Latn fur_Latn